
ΑΝΑΚΟΙΝΩΣΗ ΤΗΣ ΡΑΕ
 ΕΚΔΟΣΗ ΤΟΥ ΚΑΝΟΝΙΣΜΟΥ ΤΙΜΟΛΟΓΗΣΗΣ ΒΑΣΙΚΩΝ ΔΡΑΣΤΗΡΙΟΤΗΤΩΝ       ΤΟΥ ΕΘΝΙΚΟΥ ΣΥΣΤΗΜΑΤΟΣ ΦΥΣΙΚΟΥ ΑΕΡΙΟΥ (ΕΣΦΑ)
06.07.2012
Σε συνέχεια των από 21.11.2011 και 10.04.2012 ανακοινώσεων της ΡΑΕ, με τις οποίες τέθηκε σε δημόσια διαβούλευση αρχική και, στη συνέχεια, αναθεωρημένη εισήγηση του ΔΕΣΦΑ Α.Ε, η ΡΑΕ ανακοινώνει την έκδοση της υπ’ αριθ. 594/2012 Απόφασης  της Αρχής για τον Κανονισμό Τιμολόγησης του ΕΣΦΑ, σύμφωνα με το άρθρο 88 του ν. 4001/2011.

Με τον Κανονισμό Τιμολόγησης θεσπίζεται ένα ολοκληρωμένο πλαίσιο κατάρτισης και αναθεώρησης των τιμολογίων πρόσβασης τρίτων στο ΕΣΦΑ, εναρμονισμένο με τις επιταγές της εθνικής και κοινοτικής νομοθεσίας.
Ο Κανονισμός ενσωματώνει σε σημαντικότατο βαθμό την ολοκληρωμένη εισήγηση του Διαχειριστή, όπως αυτή διαμορφώθηκε μετά από εκτενή διαβούλευση με τους ενδιαφερομένους, αλλά και την ιδιαίτερα εποικοδομητική συνεργασία του Διαχειριστή με τη ΡΑΕ.
1. 
Το πλαίσιο έκδοσης του Κανονισμού Τιμολόγησης 
Τα τιμολόγια πρόσβασης τρίτων στο ΕΣΦΑ που εφαρμόζονται σήμερα, θεσπίστηκαν με την Υπουργική Απόφαση 4955/2006. Η μεταβολή των συνθηκών της αγοράς και η σταδιακή ολοκλήρωση του συστήματος πρόσβασης τρίτων στο ΕΣΦΑ, επέβαλε την επανειλημμένη τροποποίηση του συστήματος τιμολόγησης της ΥΑ 4955/2006. Ταυτόχρονα, με τη θέσπιση της Τρίτης Ενεργειακής Δέσμης μέτρων για τη δημιουργία της εσωτερικής αγοράς ενέργειας της Ευρωπαϊκής Ένωσης, όπως ενσωματώθηκε στο ελληνικό δίκαιο με το ν. 4001/2011, απαιτείται πλέον η αναθεώρηση του συστήματος τιμολόγησης από ”postage stamp” σε “entry-exit”.

Πρωταρχική επιδίωξη κατά την κατάρτιση τιμολογιακής πολιτικής πρόσβασης στα δίκτυα φυσικού αερίου αποτελεί η θέσπιση διαφανών τιμολογίων, τα οποία: 

· Βασίζονται κατά το δυνατόν στο κόστος και, συνεπώς, δε δημιουργούν διακρίσεις μεταξύ των Χρηστών ή κατηγοριών Χρηστών, ενθαρρύνουν την αποτελεσματική χρήση του δικτύου, αλλά και δεν περιορίζουν αδικαιολόγητα την απαραίτητη στους Χρήστες ευελιξία, ιδίως υπό συνθήκες αυξημένης αβεβαιότητας στην αγορά.

· Δεν υπονομεύουν την ανταγωνιστικότητα του καυσίμου, διευκολύνουν τις συναλλαγές φυσικού αερίου και την ανάπτυξη ανταγωνισμού στην αγορά ενώ, ταυτόχρονα, διασφαλίζουν τους πόρους για την άρτια άσκηση των αρμοδιοτήτων του Διαχειριστή, θέτουν όμως και κατάλληλα κίνητρα για την αποτελεσματικότερη λειτουργία του.

Πέραν των ανωτέρω, όπως εξηγήθηκε στην ανακοίνωση της ΡΑΕ κατά την πρώτη αναθεώρηση του Κώδικα Διαχείρισης του ΕΣΦΑ (Αύγουστος 2011), η θέσπιση νέων τιμολογίων υπό το σύστημα entry/exit αποτελεί απαραίτητο και καθοριστικό ενδιάμεσο στάδιο για την πλήρη αναθεώρηση του συστήματος πρόσβασης τρίτων στο ΕΣΦΑ. Συνοπτικά, το σύστημα τιμολόγησης entry/exit, σε συνδυασμό με τις απαραίτητες προσαρμογές του Κώδικα Διαχείρισης ΕΣΦΑ και την ανάπτυξη από το Διαχειριστή των κατάλληλων πληροφοριακών συστημάτων, αποτελεί απαραίτητη προϋπόθεση για:

· Την εισαγωγή συστήματος ανεξάρτητων δεσμεύσεων δυναμικότητας στα Σημεία Εισόδου και Εξόδου (entry-exit capacity booking system), με παραδόσεις και παραλαβές Ποσοτήτων Φυσικού Αερίου σε εικονικό σημείο Εισόδου/Εξόδου, αντίστοιχα, και την ανάπτυξη ανάλογου σημείου συναλλαγών Φυσικού Αερίου.

· Τη μεταβολή των κανόνων δέσμευσης δυναμικότητας με βάση τις ετεροχρονισμένες αιχμές των Χρηστών, κατά τρόπο συμβατό με τη λειτουργία του συστήματος entry-exit, αλλά και με ελαχιστοποίηση τυχόν πλεονεκτήματος χαρτοφυλακίου κυρίαρχων προμηθευτών (portfolio effect).

· Τη δυνατότητα ταυτόχρονης τροφοδοσίας ηλεκτροπαραγωγών από δύο Προμηθευτές, χωρίς να είναι αναγκαία η διαδικασία των αποδεσμεύσεων δυναμικότητας.

· Τις παραδόσεις και παραλαβές Φυσικού Αερίου σε εικονικά σημεία Εισόδου ή Εξόδου (εικονική αντίστροφη ροή), σε όλες τις περιπτώσεις πέραν της Μεταπώλησης Φυσικού Αερίου, περιλαμβανομένων των σημείων διασύνδεσης του ΕΣΦΑ με ανάντη συστήματα. 

Στο πλαίσιο αυτό, με την έκδοση από τη ΡΑΕ του Κανονισμού Τιμολόγησης καλύπτεται η ανάγκη θέσπισης ενός σύγχρονου και ολοκληρωμένου πλαισίου κατάρτισης τιμολογίων πρόσβασης τρίτων στα δίκτυα, και η εναρμόνιση με τις επιταγές του Κανονισμού 715/2009 που συνιστά και υποχρέωση της χώρας, τίθενται δε οι βάσεις για την επίτευξη του στόχου της πλήρους αναθεώρησης του συστήματος πρόσβασης τρίτων στο ΕΣΦΑ. 
3. 
Συνοπτική παρουσίαση των νέων ρυθμίσεων

Οι βασικές ρυθμίσεις του Κανονισμού Τιμολόγησης συνοψίζονται στα εξής: 

1. Εισάγεται σύστημα τιμολόγησης της δεσμευμένης δυναμικότητας διακριτά στις εισόδους και εξόδους του Συστήματος Μεταφοράς, ανεξαρτήτως της συμβατικής διαδρομής του αερίου, με τον καθορισμό τριών (3) ζωνών εισόδου και τριών (3) ζωνών εξόδου στο Εθνικό Σύστημα Φυσικού Αερίου.
2. Τα τιμολόγια υπολογίζονται λαμβάνοντας υπ’ όψη προβλέψεις ζήτησης για τα επόμενα είκοσι (20) έτη (περίοδος εξομάλυνσης), και αναθεωρούνται κάθε τέσσερα (4) έτη. Σε περίπτωση ουσιώδους μεταβολής των οικονομικών, νομικών ή πραγματικών δεδομένων που είχαν ληφθεί υπόψη κατά την κατάρτιση των τιμολογίων, παρέχεται η δυνατότητα έκτακτης αναπροσαρμογής, με πρωτοβουλία είτε του Διαχειριστή είτε της ΡΑΕ.
3. Ρυθμίζεται ο τρόπος υπολογισμού και οι βασικές αρχές κατανομής στους Χρήστες, τυχόν υποανάκτησης ή υπερανάκτησης εσόδων του Διαχειριστή σε σχέση με τις προβλέψεις, ρυθμίσεις που αποτελούν πρόσθετες ασφαλιστικές δικλείδες.  
4. Εισάγεται σύστημα τιμολόγησης της δεσμευμένης δυναμικότητας βάσει ετεροχρονισμένων αιχμών.

5. Θεσπίζεται μεθοδολογία τιμολόγησης της δυναμικότητας που δεσμεύεται σε διακοπτόμενη βάση. Η τιμολόγηση διακοπτόμενης δέσμευσης δυναμικότητας αποτελεί απαραίτητη προϋπόθεση για την διενέργεια εικονικής αντίστροφης ροής προς και από σημεία συναλλαγών φυσικού αερίου, καθώς και στις διασυνδέσεις.

6. Παρέχεται πλέον η δυνατότητα ταυτόχρονης τροφοδοσίας ηλεκτροπαραγωγών από δύο (2) Προμηθευτές, επιτρέποντας τη βελτιστοποίηση του χαρτοφυλακίου προμήθειας αερίου.

7. Παρέχεται η δυνατότητα μεταβολής της τιμής ορισμένων παραμέτρων σε κάθε τακτική αναθεώρηση, αναλόγως με τις διαμορφούμενες συνθήκες της αγοράς. Ενδεικτικά αναφέρεται το ποσοστό διασποράς του κόστους της Εγκατάστασης ΥΦΑ, τα όρια ανοχής αποκλίσεων και η κατανομή του απαιτούμενου εσόδου σε χρεώσεις ποσότητας/δυναμικότητας (capacity/commodity split).
8. Συμπληρώνεται το σχήμα ανάπτυξης υποδομών που εισήγαγε ο Κώδικας Διαχείρισης του ΕΣΦΑ, με τη θέσπιση κριτηρίου οικονομικής αποτελεσματικότητας νέου έργου, και με την αποσαφήνιση των διατάξεων σχετικά με την ένταξη έργων στη Ρυθμιζόμενη Περιουσιακή Βάση του Διαχειριστή.
4.
Επόμενα βήματα
Ο Κανονισμός καθορίζει συγκεκριμένο χρονοδιάγραμμα για την κατάρτιση τιμολογίων με βάση το νέο σύστημα τιμολόγησης, καθώς και για την προσαρμογή των διατάξεων του Κώδικα Διαχείρισης του ΕΣΦΑ και των πρότυπων συμβάσεων μεταφοράς και χρήσης της Εγκατάστασης ΥΦΑ σε αυτό.

Για την πρώτη κατάρτιση τιμολογίων βάσει των διατάξεων του Κανονισμού, οι τιμές των βασικών παραμέτρων που υπεισέρχονται στον υπολογισμό των τιμολογίων καθορίζονται ήδη στον Κανονισμό. Οι τιμές των παραμέτρων αυτών, με εξαίρεση το ποσοστό κοινωνικοποίησης του κόστους της Εγκατάστασης ΥΦΑ, το οποίο αυξάνεται σε εβδομήντα πέντε τοις εκατό (75%), είναι αυτές που εισηγήθηκε ο Διαχειριστής.
Η αύξηση της περιόδου εξομάλυνσης των τιμολογίων σε είκοσι (20) έτη, εκτιμάται ότι θα επιφέρει μείωση της μέσης χρέωσης των τιμολογίων, σε σχέση με την εισήγηση του Διαχειριστή τον Απρίλιο του 2012, κατά περίπου πέντε τοις εκατό (5%). 
Σύμφωνα με τις επιταγές της Οδηγίας 79/2003/ΕΚ και του ν.4001/2011, τα νέα τιμολόγια τίθενται σε εφαρμογή έξι (6) μήνες μετά τη θέσπιση του Κανονισμού Τιμολόγησης.

